En kun 19-årig, prøveløsladt mand fra Frederikshavn er blevet varetægtsfængslet i fire uger efter et overfald i Hjørring i nat.

Episoden begyndte, da nogle piger kom i klammeri. To mænd forsøgte at skille dem ad, men det fik en af pigernes kæreste til at slå begge mænd med knytnæver. Den 19-årige mand fra Frederikshavn stak af, da politiet kom, men blev fanget af en betjent og en civil mand, der løb efter ham. Den 19-årige har i forvejen flere voldsdomme - og var altså prøveløsladt. I en anden sag fra Hjørrings natteliv er en 16-årig blevet løsladt i dag. Han kastede eller slog ellers umotiveret en 17-årig med en flaske, for derefter at sparke og trampe ham i hovedet. Også den 16-årige voldsmand blev pågrebet med hjælp fra en civil borger. Den 17-årige var en overgang bevidstløs, men slipper sandsynligvis med en hjernerystelse og flere sting i nakken.